หมอยง ชวนคนหายป่วยโควิดแล้ว ในช่วง 3-6 เดือน เข้าร่วมโครงการศึกษาหาผลภูมิต้านทานอย่างละเอียด เพื่อทำคำแนะนำการฉีดวัคซีนที่เหมาะสมสำหรับผู้ที่เคยติดเชื้อแล้ว
นายแพทย์ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก ภาควิชากุมารเวชศาสตร์ จุฬาลงกรณ์มหาวิทยาลัย โพสต์ข้อความผ่านเฟซบุ๊กส่วนตัว ตอบข้อสงสัยผู้ที่หายป่วยจากโรคโควิด -19  จำเป็นที่จะต้องให้วัคซีนป้องกันโควิดอีกหรือไม่ ว่า ปัจจุบันทราบกันดีแล้วว่า โรคโควิด -19  เมื่อเป็นและหายแล้วสามารถกลับมาเป็นซ้ำได้อีก ส่วนใหญ่จะเป็นหลัง 3 เดือนไปแล้ว ดังนั้นผู้ที่เป็นโรคโควิดแล้วจึงมีคำแนะนำให้ฉีดวัคซีน หลัง 3 เดือนไปแล้ว จากการศึกษาเบื้องต้นที่ลงพิมพ์ในวารสาร Nature Medicine พบว่าการให้วัคซีนในผู้ที่หายป่วยจากโรคโควิด -19 แล้ว การให้เพียงครั้งเดียวจะมีระดับภูมิต้านทานกระตุ้นได้สูงเท่ากับคนธรรมดาที่ไม่เคยป่วยและให้วัคซีนครบ 2 ครั้ง ผู้ที่หายป่วย ควรได้รับวัคซีนหลังจาก 3 เดือนนับจากการติดเชื้อ ส่วนจะให้ 1 ครั้งหรือ 2 ครั้ง ยังไม่ได้สรุปออกมาชัดเจน แต่เป็นที่ทราบแน่ชัดว่าภูมิต้านทาน ของผู้ที่หายป่วยแล้วจะเริ่มลดลงหลัง 6 เดือน และลดลงไปเรื่อยๆ สรุปคือผู้หายป่วยแล้วควรได้รับวัคซีน อย่างน้อย 1 ครั้ง หรือขึ้นอยู่กับระยะเวลาที่หายป่วยมาแล้ว ถ้าพึ่งหายป่วยในช่วง 3-6 เดือน ควรได้รับอย่างน้อย 1 ครั้ง และผู้ที่หายมาแล้วเกินกว่า 6 เดือนขึ้นไป ควรจะได้รับวัคซีนให้ครบ 2 ครั้ง ทางศูนย์ที่ดูแลอยู่ ขณะนี้ทำการศึกษาในผู้ที่หายป่วยในช่วง 3-6 เดือน จะให้วัคซีนกระตุ้น 1 ครั้ง และผู้ที่หายป่วยเกินกว่า 6 เดือน หรือเป็นปีแล้ว จะให้วัคซีนให้ครบ 2 ครั้ง และกำลังตรวจผลภูมิต้านทาน รวมทั้งระบบหน่วยความจำของภูมิต้านทานอย่างละเอียด เพื่อจะได้ใช้เป็นคำแนะนำ โดยขณะนี้โครงการได้เริ่มแล้ว และอยากเชิญชวนคนที่หายป่วยในระลอกที่ 3 นี้ โดยหายจากป่วยมาครบ 3-6 เดือน เข้าร่วมโครงการได้รับวัคซีน โดยติดต่อที่โทร 02 256 4929